Brits-Kaffrarië

Brits-Kaffrarië was 'n Britse kolonie tussen die Keiskammarivier en die Groot-Keirivier.  Na die Sewende Grensoorlog  het sir Harry Smith grotendeels teruggekeer na sir Benjamin D'Urban se grensreëlings van 1835.  Dit het egter ook nie 'n einde aan die Kaapse grensoorloë gebring nie. Daarvoor was sir George Grey se beskawingsbeleid  deels verantwoordelik, omdat dit die Xhosa-kultuur geïgnoreer het.

Die suidelike deel van die Provinsie van Koningin Adelaide  is tot die gebied  Brits-Kaffrarië verklaar en op 23 Desember 1847  geannekseer as deel van die Kaapkolonie met King William's Town as hoofstad. Aan die einde 1856 en begin 1857 het 'n 3 000 Duitse setlaars hulle in die gebied gevestig. In die eerste helfte van 1857 was dit die toneel van die Nasionale Selfmoord van die Xhosa. Op 7 Maart 1860 is die gebied as 'n aparte kroonkolonie onder  luitenant-goewerneur John Maclean verklaar. Weens die groot uitgawes verbonde aan die Kaapse grensoorloë is die Kaapse regering deur sir Philip Wodehouse, die Kaapse goewerneur, en die Britse regering in 1866 verplig om die gebied weer by die Kaapkolonie in te lyf. 

In die apartheidsjare van Suid-Afrika het dit bekend gestaan as die Ciskei, en uit (onder andere) die distrikte Oos-Londen, King William's Town en Queenstown bestaan.

 Bibliografie 
 Davenport, T.R.H.: South Africa: a modern history. Johannesburg: MacMillan, 1977. 
 Gie, S.F.N.: Geskiedenis vir Suid-Afrika of Ons Verlede. Deel II (1795-1918). Kaapstad: UUB, 1955.

Kategorie:Britse Ryk
Kategorie:Geskiedenis van Suid-Afrika
Kategorie:Streke van die Oos-Kaap
Kategorie:Oos-Londen
Kategorie:King William's Town